Diari Oficial de la Generalitat Valenciana


Sumari del DOGV 825, del 16-05-1988 (1988/811122)

ORDRE de 3 de maig de 1988, de la Conselleria de Treball i Seguretat Social, per la qual s'instrumenten accions puntuals per a la creació de llocs de treball en zones o sectors necessitats d'especial atenció.
----------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1988/05/03/(10)/dof/vci/html**

### Dades del document

Número de DOGV
:   825

Data del DOGV
:   16-05-1988

Secció del DOGV
:   DISPOSICIONS GENERALS

Número del document
:   1988/811122


Data del document
:   03-05-1988

Organisme emissor
:   Conselleria de Treball i Seguretat Social

Tipus de document
:   Ordre

Anàlisi jurídica

Ordre de 3 de maig de 1988, de la Conselleria de Treball i Seguretat Social, per la qual s'acorden accions puntuals per a la creació de llocs de treball en zones o sectors necessitats d'especial atenció.  
El Decret 57/88, de 25 d'abril (DOGV de 2 de maig), pel qual s'estableixen diversos programes de suport a la creació d'ocupació, i que recull les orientacions del PEV-II pel que fa al mercat de treball, contempla entre elles les ajudes destinades a atendre accions puntuals; el que fa necessari desenvolupar les normes de procediment per fer efectives aquestes ajudes.  
Els desequilibris territorials o sectorials existents a la nostra Comunitat demanen actuacions eficaces per part dels diversos organismes públics i privats, que promoguen la creació de llocs de treball en les àrees o per a col·lectius no suficientment contemplats per les polítiques estatals, o que es troben formant part de plans més amplis duts a terme per la Generalitat Valenciana o estiguen inclosos en els programes emparats per la Comissió de les Comunitats Europees.  
En atenció d?aquests motius, atesa la Disposició Final Primera del Decret 57/88, de 25 d'abril, i fent ús de les facultats que confereixen la Llei 5/83, de 30 de desembre, de Govern Valencià (DOGV de 30 de desembre) i el Decret 36/88, de 21 de març, del Consell de la Generalitat Valenciana (DOGV de 13 d'abril), pel qual s'aprova el Reglament Orgànic i Funcional de la Conselleria de Treball i Seguretat Social,  
ORDENE:  
Article 1  
S'estableix un programa d'ajudes a fi de millorar els desequilibris territorials o sectorials existents a la nostra Comunitat, qualificats pel declivi industrial i/o per no estar contemplats en la política de caràcter general per al foment de l?ocupació.  
Aquestes ajudes, que seran de caràcter excepcional, es podran concedir a organismes públics o privats, a empreses o a llurs promotors en projectes de clara repercusió en l?ocupació, d'interés local o comarcal, o en determinats sectors productius, i s'emmarcaran en la política eurocomunitària i, en concret, en llurs fons estructurals.  
Article 2  
Aquestes ajudes podran consistir en:  
a) Subvencions financeres per tal de reduir els interessos de crèdits per a inversions de capital fix.  
b) Subvencions per a assistència tècnica.  
c) Excepcionalment, subvencions per tal de crear llocs de treball de caràcter estable.  
Article 3  
La subvenció financera a què fa referència l'apartat a) de l'article 2, serà de fins a 5 punts del tipus d'interés fixat per l?entitat de crèdit, pública o privada, que concedesca el préstec sol·licitat.  
Els préstecs, per a ser subvencionables, hauran de ser concedits per aquelles entitats de crèdit que tinguen subscrit l'Acord de 13 d'abril de 1987, del Govern Valencià, pel qual s'autoritza la signatura d'un Conveni Marc de Col·laboració Financera entre la Generalitat Valenciana i les Entitats Financeres operants en la Comunitat Autònoma. La referència a l?esmentat Acord s'entendrà feta al que, si s'escau, el substituesca una vegada siga subscrit novament.  
Article 4  
Les subvencions per a assistència tècnica podran consistir en algunes de les modalitats següents:  
- Contractació de Directors, Gerents o Tècnics.  
- Estudis de viabilitat, organització, comercialització, diagnosi i altres d'anàloga naturalesa.  
- Estudis per a l?obtenció de finançament.  
- Auditories i informes econòmics.  
Es concediran d'ofici o a instància de part; en aquest darrer cas, no superaran el 80% del seu cost i hauran de ser realitzades per persones físiques o jurídiques d'acreditada solvència professional.  
Article 5  
Les subvencions per creació d'ocupació, seran fins 300.000 PTA per lloc de treball de caràcter estable, amb treballadors desocupats inscrits en l'Oficina d?Ocupació.  
Article 6  
En cas que concórreguen diverses ajudes de les que preveu aquesta norma, llur quantia total no podrà superar el 25% de la inversió en capital fix, ni la quantitat d'1.000.000 de PTA per lloc de treball creat.  
Excepcionalment, el Conseller de Treball i Seguretat Social podrà ampliar aquestes quantitats, amb els informes previs que considere oportú.  
Article 7  
Les sol·licituds previstes en aquesta norma, juntament amb la documentació complementària que calga, es presentaran davant les Direccions Territorials de la Conselleria de Treball i Seguretat Social, que estimaran i verificaran el seu contingut.  
Quan l'expedient estigués incomplet, el sol·licitant, a requeriment de la Direcció Territorial corresponent, haurà de completar-lo en el termini de deu dies, segons que estableix l'article 71 de la Llei de Procediment Administratiu. Una vegada completat i valorat l'expedient, aquest serà tramés a la Direcció General d'Ocupació i Cooperació perquè el resolga.  
Article 8  
La concessió de les ajudes que estableix aquesta norma es durà a terme sobre la base dels criteris següents:  
a) Valoració de les problemàtiques sòcio-econòmiques i d'ocupació de la Comarca on s'ubiquen els projectes o les iniciatives que opten pels beneficis.  
b) Viabilitat tècnica, econòmica i financera de les iniciatives o els projectes, tenint en compte el nombre de llocs de treball creats i llur estabilitat, així com el volum d'inversió per lloc de treball.  
c) Marc adequat i coherent amb la política de l?estat o eurocomunitària dels fons estructurals.  
DISPOSICIO ADDICIONAL  
El control de les ajudes concedides a l?empara d'aquesta Ordre correspondrà a la Conselleria de Treball i Seguretat Social, en les Direccions Territorials de la qual, els agents socials del PEV-II, podran emetre els informes que creguen avinents en tots i cadascun dels expedients.  
Posteriorment, se'n donarà trasllat a la Comissió de Seguiment del PEV-II creada per Decret del Consell de la Generalitat Valenciana 8/1988, de 25 de gener, perquè ho conega i considere.  
DISPOSICIO FINAL  
Aquesta Ordre vigirà l?endemà de la publicació en el Diari Oficial de la Generalitat Valenciana. No obstant això, durant aquest primer any de vigència tindrà efectes des de l'1 de gener de 1988.  
València, 3 de maig de 1988.  
El Conseller de Treball i Seguretat Social,   
MIQUEL DOMENECH I PASTOR


Còpia Permalink ELI